Predkladacia správa

Správa o postupe príprav na prijatie eura k 29. 09. 2008 sa predkladá na základe úlohy B.1 uznesenia vlády SR č. 290/2008 zo 7. mája 2008.  

Cieľom predkladaného dokumentu je informovať o vykonaných prácach súvisiacich s prípravou na prijatie eura 2008, aktuálnom stave príprav a najbližších úlohách spojených s týmto procesom.

Organizačné a technické prípravy na zavedenie eura pokračujú vo všetkých oblastiach bez komplikácií v súlade s harmonogramom. Najvýznamnejšou udalosťou v sledovanom období bol začiatok predzásobenia bánk eurovou hotovosťou. Tento proces prebieha za mimoriadne prísnych bezpečnostných opatrení pod dohľadom Národnej banky Slovenska v súčinnosti s Mincovňou Kremnica a Policajným zborom SR. 
V súčasnom období až do konca roku 2008 prebieha najintenzívnejšia časť informačnej kampane o zavedení meny euro. Riadiaci výbor informačnej kampane vyhodnotil jej doterajší priebeh a na základe dostupných údajov z prieskumov verejnej mienky (Štatistický úrad SR, Eurobarometer) skonštatoval, že kampaň plní svoj cieľ a informovanosť obyvateľov SR trvalo vzrastá, informácie sú verejnosťou považované za zrozumiteľné a užitočné a je po nich naďalej intenzívny dopyt. Riadiaci výbor taktiež skonštatoval, že vzhľadom na skorší začiatok mediálnej kampane, ktorý začiatkom roka reagoval na rastúci dopyt verejnosti po spustení prvých mediálnych projektov už na jar a tiež vzhľadom na prehodnotenie vybraného modelu eurokalkulačky pre verejnosť v prospech kvalitnejšieho modelu, náklady MF SR a NBS na informačnú kampaň týmto stúpnu spolu o cca  8,3 %, t.j. o 15 mil. Sk a o túto sumu je potrebné plánovaný rozpočet zvýšiť. Náklady budú rozdelené medzi štátny rozpočet a Národnú banku Slovenska v pomere 60:40. Ministerstvo financií a NBS v máji 2007 uzavreli medziinštitucionálnu dohodu, ktorá určuje detaily mechanizmu financovania.

V nadväznosti na výnimku z predkladania materiálov na medzirezortné pripomienkové konanie pre Správy o postupe príprav na prijatie eura schválenú vládou SR v rámci prvej Správy k 29. 05. 2008, ktorá bola vládou SR vzatá na vedomie na jej rokovaní dňa 4. júna 2008, nebol predkladaný materiál predmetom medzirezortného pripomienkového konania.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie je prílohou materiálu.